**I. Általános indokolás**

Fejér Megyei Önkormányzat Közgyűlésének a Fejér Megyei Önkormányzat és Szervei Szervezeti és Működési Szabályzatáról szóló 10/2014 (XII.19.)önkormányzati rendeletének elfogadása óta egyrészt számos jogszabályváltozás volt, aminek az átvezetése szükséges, másrészt a mindennapi munka során is igény merült fel arra vonatkozóan, hogy egészítsük ki, pontosítsuk a jelenlegi szabályainkat. A tervezet készítésekor elsődleges szempont volt a demokratikus alapintézmények következetes végigvitele a rendeleten, így a nyilvánosság alapelve, a társadalmi szervezetek, önszerveződő közösségek bevonása a döntéshozatalba, az inkluzív önkormányzatiság alapjainak megteremtése.

Az SZMSZ jogszabályi alapját elsősorban Magyarország Alaptörvénye és Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) adja, illetve felhasználásra kerültek a vonatkozó ágazati jogszabályok, valamint önkormányzati rendeletek is.

Az SZMSZ függelékébe került szabályozásra számos olyan jogintézmény, melynek elfogadása határozattal történik (pl. önkormányzat alaptevékenységének kormányzati funkciók szerinti besorolása), de feltüntetésük indokolt.

**II. Részletes indokolás**

***I. Fejezethez***

A fejezet az Általános rendelkezések alcím alatt (1. §), mint az önkormányzat, a Közgyűlés, a hivatal hivatalos megnevezését és adatait, míg a 3. alcíme a bélyegző lenyomatra vonatkozó szabályokat tartalmazza.

2. alcímaz önkormányzat jelképeire vonatkozó megállapításokat tartalmaz.

4. alcím a helyi önkormányzás legfontosabb alapelve a nyilvánosság biztosítása, melynek során szabályozásra került, hogy a helyben szokásos módon történő kihirdetésnek a hirdetmény hivatal hirdetőtábláján történő elhelyezés minősül, joghatások is ettől az időponttól eredezhetnek, míg egyéb tájékoztatási módként igénybe vehető még az önkormányzat honlapja.

5. alcím a testvér-települési kapcsolatokat rögzíti.

A lakossággal, a társadalmi szervezetekkel, önszerveződő közösségekkel való együttműködés szabályait a 6. alcím tartalmazza.

***II. Fejezethez***

A II. fejezet az önkormányzati feladat-és hatásköröket tartalmazza.

Az önkormányzat alaptevékenységének kormányzati funkciók szerinti besorolását a rendelet 4. függeléke tartalmazza.

***III. Fejezethez***

A 10. alcím a Közgyűlés létszámáról, üléseiről tartalmaz rendelkezéseket.A képviselők és a közgyűlés elnöke nevét a rendelet 1. függeléke tartalmazza.

11. alcím a Közgyűlés alakuló ülésére, míg a 12. alcím a Közgyűlés rendes, míg a 14. alcím a rendkívüli ülésére vonatkozó szabályokról rendelkezik. Meghatározásra kerültek az üléstervre vonatkozó előírások is, mely meghatározza, hogy ki tehet és meddig javaslatot az üléstervre, és annak mit kell tartalmaznia.

Sajátos Közgyűlési ülés a közmeghallgatás, mely jogintézményre vonatkozó előírások a 15. alcímben kaptak helyet.

A 16-27. alcímek a Közgyűlés működésére vonatkozó szabályokról rendelkeznek. Így arról, hogy kit kell meghívni és milyen ügyekben a Közgyűlés ülésére, a Közgyűlés ülését miként kell megtartani, mi a teendő „széksértés” esetén, mikor határozatképes a grénium, milyen napirendek tárgyalhatók meg milyen előterjesztések, indítványok alapján, hogyan történik a határozathozatal, milyen ügyekben kell névszerinti vagy titkos szavazást tartani.

A jegyzőkönyvre, az önkormányzati rendeletre, az önkormányzati határozatra vonatkozó szabályok is ebben a fejezetben kerültek elhelyezésre.

***IV. Fejezethez***

A 28. alcím szabályozza az önkormányzati képviselőre vonatkozó szabályokat, ezen belül a 64.§ rendelkezik az Mötv. szerinti képviselői kötelezettség elmulasztásának jogkövetkezményeiről.

A 29. alcím a képviselőcsoportra vonatkozó legfontosabb rendelkezéseket tartalmazza.

***V. Fejezethez***

Az V. fejezet a Közgyűlés szerveire, mint a közgyűlés elnökére, a közgyűlés alelnökeire, bizottságokra, a megyei jegyzőre, megyei aljegyzőre, az önkormányzati hivatalra vonatkozóan tartalmaz rendelkezéseket.

Abizottságok összetételét a tervezet, feladatköreit a rendelet-tervezet 2. függeléke tartalmazza. A közgyűlési elnök, a bizottságok átruházott feladat- és hatásköreit az 1. melléklet tartalmazza.

***VI. Fejezethez***

Ebben a fejezetben kerültek szabályozásra a térségi fejlesztési tanácsokra vonatkozó rendelkezések is.

Az együttes Közgyűlési ülések szabályairól a 37. alcím rendelkezik.

***VII. Fejezethez***

A 38. alcím a területi nemzetiségi önkormányzatokkal kapcsolatos együttműködés szabályait tartalmazza.

***VIII. Fejezethez***

Az önkormányzat gazdasági programjára és a vagyonra vonatkozó rendelkezések ebben a fejezetbe kerültek szabályozásra.

***IX. Fejezethez***

A gazdálkodás alapjait tartalmazza ez a fejezet.

***X. Fejezethez***

A hatályba léptető és a hatályon kívül helyező rendelkezéseket tartalmazza.

**III. Előzetes hatásvizsgálat**

**Társadalmi, gazdasági hatása:**

A demokrácia, így annak alapintézményének, mint a helyi önkormányzás - amely a megye választópolgárai közösségének joga, melynek során érvényre jut az állampolgári felelősségérzet, kibontakozik az alkotó együttműködés a helyi közösségen belül, valamint a helyi közügyekben demokratikus módon, széles körű nyilvánosságot teremtve kifejezi és megvalósítja a helyi közakaratot - feltételeinek megteremtését, illetve erősödését idézheti elő.

**Költségvetési hatása:**

A rendelet megalkotás önmagában nincs hatással a megye költségvetésére.

**Adminisztratív terheket befolyásoló hatása:**

A rendelet elfogadása többlet terhet nem okoz.

**Egyéb hatása**:

Nincs.

**A jogszabály alkalmazásához szükséges személyi, szervezeti, tárgyi és pénzügyi feltételek** rendelkezésre állnak.